Κανονισμός (ΕΚ) αριθ. 988/2002 του Συμβουλίου

της 3ης Ιουνίου 2002

για την τροποποίηση του κανονισμού (ΕΟΚ) αριθ. 3677/90 για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής(1),

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3677/90(2) θέσπισε τα μέτρα που πρέπει να λαμβάνονται για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών.

(2) Είναι σκόπιμο, για λόγους σαφήνειας και για την τήρηση των διατάξεων του άρθρου 12 παράγραφος 10 της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών της 19ης Δεκεμβρίου 1988 και του ψηφίσματος 20/4 της έκτακτης συνόδου της Γενικής Συνέλευσης των Ηνωμένων Εθνών για την καταπολέμηση των ναρκωτικών του 1998, να γίνει διάκριση μεταξύ των διατάξεων που αφορούν την άδεια εξαγωγής και εκείνων που αφορούν τη γνωστοποίηση πριν από την εξαγωγή για τις διαβαθμισμένες ουσίες της κατηγορίας 1 του παραρτήματος του κανονισμού (ΕΟΚ) αριθ. 3677/90.

(3) Ο κανονισμός (ΕΟΚ) αριθ. 3677/90 πρέπει, επομένως, να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3677/90 τροποποιείται ως εξής:

1. Στο άρθρο 2 σημείο 1, η τρίτη περίπτωση αντικαθίσταται από το ακόλουθο κείμενο: "- το όνομα και η διεύθυνση του εξαγωγέα, του εισαγωγέα, του διανομέα και, σύμφωνα με τα άρθρα 4, 4α και 5α, του τελικού παραλήπτη."

2. Το άρθρο 4 αντικαθίσταται από τα ακόλουθα άρθρα 4 και 4α: "Άρθρο 4

Γνωστοποίηση πριν από την εξαγωγή

Διαβαθμισμένες ουσίες της κατηγορίας 1 του παραρτήματος

1. Πριν από κάθε εξαγωγή διαβαθμισμένων ουσιών της κατηγορίας 1 του παραρτήματος προηγείται γνωστοποίηση που αποστέλλεται στη χώρα προορισμού σύμφωνα με τις διατάξεις του άρθρου 12 παράγραφος 10 της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών της 19ης Δεκεμβρίου 1988, καλούμενης στο εξής 'σύμβαση των Ηνωμένων Εθνών', και του ψηφίσματος 20/4 της έκτακτης συνόδου της Γενικής Συνέλευσης των Ηνωμένων Εθνών για την καταπολέμηση των ναρκωτικών του 1998.

Στη χώρα προορισμού παρέχεται προθεσμία έως δεκαπέντε εργάσιμων ημερών για την απάντηση, μετά το τέλος της οποίας η εξαγωγή εγκρίνεται εκ μέρους των αρμόδιων αρχών του κράτους μέλους εξαγωγής, με την επιφύλαξη αντίθετης πληροφορίας.

2. Πριν από την εξαγωγή διαβαθμισμένων ουσιών στη χώρα προορισμού, οι αρμόδιες αρχές του ενδιαφερόμενου κράτους μέλους παρέχουν στις αρμόδιες αρχές της χώρας αυτής τις πληροφορίες που ορίζονται στο άρθρο 4α παράγραφος 2.

Η αρχή που παρέχει τέτοιες πληροφορίες απαιτεί από την αρχή της τρίτης χώρας που λαμβάνει τις πληροφορίες τη διασφάλιση του εμπιστευτικού χαρακτήρα κάθε οικονομικού, βιομηχανικού, εμπορικού ή επαγγελματικού απορρήτου ή κάθε στοιχείου εμπορικής διαδικασίας, που είναι δυνατό να περιέχονται στις πληροφορίες.

Άρθρο 4α

Άδεια εξαγωγής

Διαβαθμισμένες ουσίες της κατηγορίας 1 του παραρτήματος

1. Η εξαγωγή διαβαθμισμένων ουσιών της κατηγορίας 1 του παραρτήματος υπόκειται σε άδεια εξαγωγής που χορηγείται για κάθε πράξη από τις αρμόδιες αρχές του κράτους μέλους στο οποίο η διασάφηση εξαγωγής υποβάλλεται σύμφωνα με τις ισχύουσες διατάξεις.

2. Οι αιτήσεις που αφορούν τη χορήγηση της άδειας εξαγωγής που αναφέρεται στην παράγραφο 1 πρέπει να περιέχουν τις ακόλουθες πληροφορίες:

α) το όνομα και τη διεύθυνση του εξαγωγέα, του εισαγωγέα στην τρίτη χώρα και κάθε άλλου επιχειρηματία που συμμετέχει στην εξαγωγή ή την αποστολή καθώς και το όνομα και τη διεύθυνση του τελικού παραλήπτη·

β) την ονομασία της διαβαθμισμένης ουσίας όπως αναγράφεται στην κατηγορία 1 του παραρτήματος·

γ) την ποσότητα και το βάρος της διαβαθμισμένης ουσίας και, εφόσον πρόκειται για μείγμα, την ποσότητα και το βάρος του μείγματος, καθώς και την ποσότητα και το βάρος ή την ποσοστιαία αναλογία της ουσίας ή των ουσιών που αναφέρονται στο παράρτημα που περιέχονται στο μείγμα·

δ) τα στοιχεία που αφορούν τη μεταφορά, και ιδίως την προβλεπόμενη ημερομηνία αποστολής, τον τρόπο μεταφοράς, τον προσδιορισμό του τελωνείου στο οποίο πρέπει να υποβληθεί η τελωνειακή διασάφηση και, εφόσον οι πληροφορίες αυτές είναι γνωστές, τον προσδιορισμό του μεταφορικού μέσου, τη διαδρομή, το προβλεπόμενο σημείο εξόδου από το τελωνειακό έδαφος της Κοινότητας και το σημείο εισόδου στη χώρα εισαγωγής.

Στις περιπτώσεις που αναφέρονται στην παράγραφο 9, η άδεια εισαγωγής που εκδίδεται από τη χώρα προορισμού πρέπει να επισυνάπτεται στην αίτηση.

3. Η απόφαση για την αίτηση λαμβάνεται εντός δεκαπέντε εργάσιμων ημερών από την ημέρα που οι αρμόδιες αρχές θεωρούν ότι ο φάκελος είναι πλήρης. Η προθεσμία αυτή παρατείνεται εάν, στις περιπτώσεις που αναφέρονται στην παράγραφο 9, οι αρμόδιες αρχές πρέπει να προβούν σε συμπληρωματικές έρευνες για να βεβαιωθούν ότι η εισαγωγή των ουσιών εγκρίθηκε δεόντως.

4. Με την επιφύλαξη της ενδεχόμενης εφαρμογής μέτρων κατασταλτικού χαρακτήρα, η άδεια εξαγωγής που αναφέρεται στην παράγραφο 1 δεν χορηγείται εάν:

α) υπάρχουν βάσιμες υπόνοιες ότι οι πληροφορίες που προσκομίστηκαν σύμφωνα με την παράγραφο 2 είναι ψευδείς ή ανακριβείς·

β) στις περιπτώσεις που αναφέρονται στην παράγραφο 9, διαπιστωθεί ότι η εισαγωγή των διαβαθμισμένων ουσιών δεν εγκρίθηκε δεόντως από τις αρμόδιες αρχές της χώρας προορισμού·

γ) υπάρχουν βάσιμες υπόνοιες ότι οι υπό εξέταση ουσίες προορίζονται για την παράνομη παρασκευή ναρκωτικών ή ψυχοτρόπων ουσιών.

5. Όταν τα στοιχεία για τη διαδρομή και το μεταφορικό μέσο δεν περιλαμβάνονται στην αίτηση που αναφέρεται στην παράγραφο 2, η άδεια εξαγωγής πρέπει να αναφέρει ότι ο επιχειρηματίας υποχρεούται να προσκομίσει τα στοιχεία αυτά στις τελωνειακές αρχές ή σε κάθε άλλη αρμόδια αρχή στο σημείο εξόδου από το τελωνειακό έδαφος της Κοινότητας πριν από την πραγματική αποχώρηση της αποστολής. Στην περίπτωση αυτή πρέπει να τίθεται σχετική ένδειξη στην άδεια εξαγωγής κατά την έκδοσή της.

6. Σε κάθε περίπτωση, η άδεια εξαγωγής πρέπει να υποβάλλεται στις τελωνειακές αρχές κατά την κατάθεση της τελωνειακής διασάφησης εξαγωγής. Επιπλέον, η αποστολή πρέπει να συνοδεύεται από αντίγραφο αυτής της άδειας μέχρι το τελωνείο στο σημείο εξόδου των διαβαθμισμένων ουσιών από το τελωνειακό έδαφος της Κοινότητας. Το εν λόγω τελωνείο συμπληρώνει, κατά περίπτωση, την άδεια προσθέτοντας τα στοιχεία που αναφέρονται στην παράγραφο 5 και κάθε άλλο στοιχείο που κρίνεται απαραίτητο, και θέτει τη σφραγίδα του πριν την επιστρέψει στην εκδότρια αρχή.

7. Η έκδοση αδείας εξαγωγής δεν αποκλείει οποιαδήποτε ενδεχόμενη, διοικητική ή άλλη ευθύνη του κατόχου της εν λόγω αδείας.

8. Η άδεια εξαγωγής μπορεί να ανασταλεί ή να ανακληθεί από τις αρμόδιες αρχές εφόσον υπάρχουν βάσιμες υπόνοιες ότι οι διαβαθμισμένες ουσίες μπορεί να διοχετευθούν στην παράνομη παρασκευή ναρκωτικών ή ψυχοτρόπων ουσιών.

9. Όταν δυνάμει συμφωνίας μεταξύ της Κοινότητας και μιας τρίτης χώρας οι εξαγωγές επιτρέπονται μόνο με την έκδοση αδείας εισαγωγής από τις αρμόδιες αρχές της χώρας αυτής για τις υπό εξέταση ουσίες, η Επιτροπή γνωστοποιεί στις αρμόδιες αρχές των κρατών μελών το όνομα και τη διεύθυνση της αρμόδιας αρχής της τρίτης χώρας, καθώς και κάθε πρακτική πληροφορία που λαμβάνει από τη χώρα αυτή.

Οι αρμόδιες αρχές των κρατών μελών βεβαιώνονται ότι κάθε εισαγωγή έχει δεόντως επιτραπεί, ζητώντας, εάν χρειασθεί, την επιβεβαίωση από την αρμόδια αρχή της τρίτης χώρας."

3. Στο άρθρο 5, η παράγραφος 2 αντικαθίσταται από το ακόλουθο κείμενο: "2. Οι διατάξεις των άρθρων 4 και 4α εφαρμόζονται, τηρουμένων των αναλογιών, στις εξαγωγές που αναφέρονται στην παράγραφο 1 σε όλες τις περιπτώσεις που προκύπτει ότι οι ουσίες αυτές προορίζονται, άμεσα ή έμμεσα, για τρίτη χώρα η οποία έχει διαπιστωθεί ότι έχει σχέση με την παράνομη παρασκευή ναρκωτικών ή ψυχοτρόπων ουσιών από τις εν λόγω διαβαθμισμένες ουσίες. Η διαπίστωση αυτή γίνεται ιδίως κατόπιν αιτιολογημένης αίτησης της συγκεκριμένης τρίτης χώρας προς την Επιτροπή.

Οι διατάξεις του άρθρου 4α εφαρμόζονται επίσης στις περιπτώσεις κατά τις οποίες δεν είναι δυνατόν να εκδοθεί γενική ατομική άδεια κατ' εφαρμογή της παραγράφου 3."

4. Στο άρθρο 5α, η παράγραφος 2 αντικαθίσταται από το ακόλουθο κείμενο: "2. Οι εξαγωγές ουσιών που αναφέρονται στην παράγραφο 1 υπόκεινται, τηρουμένων των αναλογιών, στις διατάξεις των άρθρων 4 και 4α, σε όλες τις περιπτώσεις που ειδικές συμφωνίες που έχουν συναφθεί με τις συγκεκριμένες τρίτες χώρες προβλέπουν για κάθε πράξη τη χορήγηση αδειών εξαγωγής και τη γνωστοποίηση πριν από την εξαγωγή.

Οι διατάξεις του άρθρου 4α εφαρμόζονται επίσης στις περιπτώσεις που δεν είναι δυνατόν να εκδοθεί γενική ατομική άδεια κατ' εφαρμογή της παραγράφου 3."

5. Στο άρθρο 6, οι παράγραφοι 1 και 2 αντικαθίστανται από το ακόλουθο κείμενο: "1. Για τη διασφάλιση της ορθής εφαρμογής του άρθρου 2 και των άρθρων 4, 4α, 5 και 5α, κάθε κράτος μέλος εγκρίνει, στο πλαίσιο της εσωτερικής του νομοθεσίας, τα μέτρα που είναι αναγκαία ώστε οι αρμόδιες αρχές να είναι δυνατόν:

α) να συλλέγουν πληροφορίες για οποιαδήποτε παραγγελία ή πράξη που αφορά διαβαθμισμένες ουσίες·

β) να έχουν πρόσβαση στους επαγγελματικούς χώρους των επιχειρηματιών για τη συλλογή αποδεικτικών στοιχείων για ενδεχόμενες παρατυπίες.

2. Με την επιφύλαξη των διατάξεων που προβλέπονται στα άρθρα 4, 4α, 5 και 5α, καθώς και στην παράγραφο 1 του παρόντος άρθρου, οι αρμόδιες αρχές κάθε κράτους μέλους μπορούν να απαγορεύσουν την είσοδο διαβαθμισμένων ουσιών στο τελωνειακό έδαφος της Κοινότητας ή την έξοδο των εν λόγω ουσιών από αυτό, εφόσον υπάρχουν βάσιμες υπόνοιες ότι οι ουσίες αυτές προορίζονται για την παράνομη παρασκευή ναρκωτικών ή ψυχοτρόπων ουσιών."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 3 Ιουνίου 2002.

Για το Συμβούλιο

Ο Πρόεδρος

J. C. Aparicio Pérez

(1) Γνώμη που διατυπώθηκε στις 14 Μαρτίου 2002 (δεν έχει ακόμα δημοσιευθεί στην Επίσημη Εφημερίδα).

(2) ΕΕ L 357 της 20.12.1990, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1116/2001 (ΕΕ L 153 της 8.6.2001, σ. 4). Διορθωμένη έκδοση στην ΕΕ L 215 της 9.8.2001, σ. 57.